TITTEL Mener gjeldsstrikken er tøyd altfor langt

INGRESS - Om bare få år så har vi nådd det maksimale av hva byen tåler av gjeldsbelastning innenfor den politisk vedtatte handlingsregelen i Trondheim kommune.

TEKST OG FOTO Jan-Are Hansen

Det mener Elin Marie Andreassen, ordførerkandidat for Fremskrittspartiet i Trondheim. Hun langer hardt ut mot det politiske flertallet.
- Stadig større deler av kommunens driftsmidler er bundet opp til betjening av renter og avdrag. Vi er snart oppe i 8 prosent av det totale driftsbudsjettet. Det er skremmende, og sånn kan det ikke fortsette, sier Andreassen utenfor partiets valgstanden i Kongens gate.

Sovepute
Det er ikke bare den kommunale gjelden Andreassen er bekymret over. Også eiendomsskatten får henne til å se rødt.
- En stygg form for beskatning som har vært svaret siden Arbeiderpartiet tok over i 2003. De siste 12 årene har eiendomsskatten økt fra 140 millioner til over 560 millioner. Jeg frykter at Arbeiderpartiet nok en gang vil ty til økning i eiendomsskatten for å finansiere sine løfter for neste periode, mener hun.
- En økonomisk sovepute mener du?
- Akkurat. En sovepute som Ap vil fylle ytterligere. Erfaringene fra siste års flertallsbudsjett tilsier at flertallet ikke er i stand til å prioritere, og da er jeg redd eiendomsskatten er den inntektskilden de vil ty til, sier Andreassen til Byavisa.
Hun er oppgitt over at Ap og samarbeidspartiene ignorerer at eiendomsskatten ikke tar hensyn til folks skatteevne.
- Den er direkte usosial, mener hun.

Kjøper ikke argumentasjonen
Høyre er den nærmeste partneren til FrP i bystyret. Partiet med Yngve Brox i spissen har langt på vei fredet eiendomsskatten i denne kommunevalgkampen. Det skuffer Andreassen.
- FrP har et klart mål - å avskaffe den. Ikke over natten, men gradvis. Jeg tror Høyre er enige med oss der, men vi har nok ulikt syn på hvor fort det bør skje, sier hun.
Et av hovedargumentene til de rødgrønne og KrF for eiendomsskatt, er at den sikrer skole og velferdstilbudet i Trondheim. Et argument Andreassen ikke kjøper. 
- Det finnes en rekke alternativer vi kan bruke for finansiere et godt og solid velferdstilbud for alle i Trondheim uten at vi flår innbyggerne gjennom usosial skattelegging. 
- Som for eksempel?
- FrP vil blant annet kutte i kulturbudsjettet. Samtidig er det potensielt store inntjeninger på å effektivisere et tungrodd kommunebyråkrati. I tillegg ønsker vi å konkurranseutsette og privatisere deler velferdstjenestene. Virkemidlene er mange, man må bare våge å prioritere, avslutter Andreassen.

BILDETEKST - Jeg frykter at Arbeiderpartiet nok en gang vil ty til økning i eiendomsskatten , sier Elin Marie Andreassen, ordførerkandidat for Fremskrittspartiet i Trondheim, utenfor valgstanden i Kongens gate.

TITTEL Avlyser kontant FrPs gjeldsvarsko

INGRESS - I Adressa i dag har to økonomer uavhengig av hverandre kommet fram til at Trondheim har god kontroll på sine lån. Jeg legger større vekt på hva de mener enn hva FrP måtte mene. 

Det sier Geir Waage, gruppeleder Ap til Byavisa. Han mener argumentasjonen til Andreassen og FrP ikke holder vann.
- FrP har ved flere anledninger foreslått at kommunen skal kvitte seg med kraftfondet og selge eiendommer. Det ville gjort at kommunen går glipp av store inntekter i årene som kommer. I Trondheim har vi vedtatt et tak på hvor mye kommunen kan låne, og Arbeiderpartiet har tatt initiativ til at all avkastning fra kraftfondet skal brukes som egenkapital når nye skoler og sykehjem skal bygges, sier Waage.
- Hadde FrP fått gjennomslag for å kvitte seg med kraftfondet, måtte kommunen tatt opp enda større lån for å bygge skolene og sykehjemmene. FrP ville dermed påført kommunen enda større gjeld over tid, avslutter han.

BILDETEKST (Finnes det noe arkivbilde av Waage?)